ลุยช่วยหนี้รายย่อย
กรมบังคับคดีจับมือเอสเอ็มอีแบงก์ จัดมหกรรมไกล่เกลี่ยหนี้ นำร่อง 3,400 ราย มูลหนี้ 2,000 ล้าน
29 ต.ค. 2565

กรมบังคับคดีจับมือเอสเอ็มอีแบงก์ จัดมหกรรมไกล่เกลี่ยหนี้ นำร่อง 3,400 ราย มูลหนี้ 2,000 ล้าน
น.ส.รื่นวดี สุวรรณมงคล อธิบดีกรมบังคับคดี เปิดเผยร่วมกับนางสาลินีวังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ว่า คาดว่าจะมีลูกหนี้ธุรกิจขนาดกลางและขนาดย่อม (เอสเอ็มอี) มาติดต่อขอไกล่เกลี่ยหนี้เป็นจำนวนมาก ในงานมหกรรมไกล่เกลี่ยหนี้ล่าสุด ระหว่างวันที่ 9-13 ธ.ค.นี้ จากปัจจุบันที่มีลูกหนี้เอสเอ็มอีในเขตกรุงเทพฯ และปริมณฑล จำนวน 3,400 ราย มูลหนี้รวมประมาณ 2,000 ล้านบาท  
ทั้งนี้ หากลูกหนี้พอมีกำลังที่จะขอชำระหนี้บางส่วน หรือขอปรับโครงสร้างหนี้กับธนาคารอีกครั้ง ก็จะส่งผลให้ไม่ถูกยื่นฟ้องล้มละลาย โดยกรมบังคับคดีได้จัดเตรียมผู้มีประสบการณ์ในการไกล่เกลี่ยหนี้่เข้ามาช่วยเจรจาในงานนี้ ซึ่งนอกจากจะช่วยไม่ให้เป็นหนี้เสียแล้ว ยังเป็นโอกาสในการเริ่มต้นชีวิตใหม่หลังไกล่เกลี่ยหนี้อีกด้วย
น.ส.รื่นวดี กล่าวด้วยว่า การเจรจาไกล่เกลี่ยจะเริ่มจากการโน้มน้าวเจ้าหนี้ที่จะได้ประโยชน์แก้ปัญหาให้ได้ระบบหนี้คืน ซึ่งดีกว่าปล่อยให้เป็นหนี้เสีย โดยกรมบังคับคดีพร้อมเป็นคนกลางไกล่เกลี่ยเจรจาให้กับทุกธนาคารและธุรกิจ ซึ่งเป็นหนึ่งในนโยบายลดความเหลื่อมล้ำและเข้าถึงความยุติธรรม
นางสาลินี กล่าวว่า เท่าที่สอบถามลูกหนี้หลายคนหลังประสบปัญหา ยังไม่มีอาชีพใหม่ที่มั่นคง ซึ่งทางธนาคารได้ยืดหยุ่นให้ลูกหนี้ครั้งนี้เป็นครั้งแรก เพื่อให้ลูกหนี้ที่เป็นหนี้ไม่เกิน 20 ล้านบาท ได้มีโอกาสชำระ โดยได้นำเอสเอ็มอีที่ประสบความสำเร็จมาสอนเพื่อเป็นทางเลือกด้วย
อย่างไรก็ตาม มูลหนี้ที่เจรจาไกล่เกลี่ยในงานร่วมใจไกล่เกลี่ยเฉลิมพระเกียรติ 87 พรรษา ภายใต้โครงการ “ร่วมใจให้โอกาส เริ่มต้นชีวิตธุรกิจใหม่” ครั้งนี้ยังเป็นเพียงโครงการนำร่องจากมูลหนี้ทั้งหมดราว 5,000 ล้านบาททั่วประเทศ ซึ่งหลังจากนี้จะเริ่มเปิดการไกล่เกลี่ยในส่วนของภูมิภาคต่อไป โดยคาดว่าจะเริ่มได้ในช่วงต้นปีหน้า